***A határozati javaslatot törvényességi***

***szempontból megvizsgáltam:***

 */: Dr. Károlyi Ákos :/*

 *jegyző*

ELŐTERJESZTÉS

**Szombathely Megyei Jogú Város Közgyűlésének 2015. szeptember 16-i ülésére**

*Tájékoztató a Rohonci út és Bem József utca által határolt területen parkolók kialakításának lehetőségéről*

Szombathely Megyei Jogú Város Közgyűlése a 2015. június 18-i ülésén a 255/2015. (VI.18.) Kgy. sz. határozatával felkért, hogy vizsgáltassam meg a Szombathely, Rohonci út és Bem József utca által határolt területen parkolók létesítésének lehetőségét.

A fennálló parkolási helyzet javítására négy helyszínt javaslok, amelyek elhelyezkedését a csatolt 1. számú melléklet ábrázolja P1, P2, P3, P4 számozással.

1. Dolgozók útja és a Kodály Zoltán utca közti 3785/331 hrsz-ú terület (P1):

A vizsgált területen a parkolókat a 3785/331 hrsz-ú közparkban lehetne kiépíteni a Bem József utca 6-16. számú lakóépület vonalában a Perint-patak túloldalán. Figyelembe kell venni, hogy a terület gépkocsival csak a Dolgozók útja felől közelíthető meg. A gyalogos megközelítés a Perint-patakon átívelő gyalog-kerékpáros hídon lehetséges, ezért a parkolót célszerű lenne a patak túloldalán a vízügyi fenntartási sáv elhagyásával közvetlenül a part után, közel a házakhoz kiépíteni. A Magyar Közút Nonprofit Zrt-től, mint a Dolgozók útja kezelőjétől kapott állásfoglalás alapján a terület megközelítése a Kalandváros Játszópark útcsatlakozásával szemben a meglévő útcsatlakozás átépítése mellett lehetséges. A park területén 80-120 db parkoló kialakításához szükséges hely áll rendelkezésre, amelyeket célszerű lenne ütemezetten elvégezni. A tervezett parkoló megközelítéséhez fel kell újítani a meglévő útcsatlakozást, az utat az erdősávon keresztül kell kiépíteni összesen mintegy 160,00 m hosszban 5,50-6,00 m szélességben. Számolni kell a megfelelő közvilágítás, csapadékvíz elvezetés kiépítésével is.

Első ütemben a patak mellé párhuzamosan befordítva feltáró út, az út mellett, az igénytől függően 40-60 db parkoló alakítható ki. A kivitelezés a műszaki tartalom függvényében 50-100 millió Ft-ra becsülhető (1. ütem), ebből a tervezés, engedélyeztetés becsült költsége 2,5-3,0 millió Ft. A terület Kodály Zoltán utca irányából történő megközelítése a Dolgozók úti csatlakozáshoz képest hosszabb feltáró út építését igényli, de a Közgyűlés döntésének maradéktalan végrehajtásának érdekében szükséges ezt a lehetőséget is részletesen megvizsgálni.

1. Váci Mihály utca 68-74. számú lakótömb mögötti 2759/54 hrsz-ú terület (P2):

A környék parkolási nehézségeinek megoldását jelentheti a Váci Mihály utca 68-74. számú lakótömb mögötti 2759/54 hrsz-ú közterületen a hatályos Rendezési Tervben is kiszabályozott parkoló kiépítésének lehetősége. A 2759/54 hrsz-ú közparkban a parkolót a Kodály Zoltán utca felől lehetne megközelíteni a Váci Mihály utca 66. szám alatti ingatlannal szemben. A mintegy 48,00 x 48,00 m felületű parkoló feltáró útjáról az út mindkét oldalán kb. 60 db parkoló épülhetne. A területen több fa is található, amelyeket figyelembe kell venni az út, illetve a parkolók kiosztása során. A kivitelezés ütemezetten is elvégezhető. A beruházás becsült összköltsége a műszaki tartalomtól (burkolat típustól, közművektől, stb.) függően cca. 40-60 millió Ft-ra tehető, ebből a tervezés, engedélyeztetés becsült költsége 1,5-2,0 millió Ft.

A tervezett parkoló elhelyezkedését a Rendezési Tervből kiemelt térképszelvény a 2. számú mellékleten mutatja be.

1. Bem József utca 6. szám mellett lévő transzformátorház előtti szakasz (P3):

A Bem József u. 6. és a Váci Mihály utca között a transzformátorház előtti 20,00 m-es útszakaszon cca. 6-8 merőleges beállású parkoló létesülhetne. Jelen területen a lehetséges parkolók megközelítéséhez az út már rendelkezésre áll, így annak költségével már nem kell számolni. A beruházás becsült összköltsége 3-5 millió Ft-ra tehető, ebből a tervezés, engedélyeztetés becsült költsége 0,5-1,0 millió Ft.

1. Bem József u. 18. szám és a Rohonci út közti terület (P4):

A Bem József utca 18. déli oldalán lévő tűzoltási felvonulási útról további 5-6 parkoló alakítható ki. A tárgyi helyszín ellen szól, hogy a parkolót a meglévő kerékpárút keresztezésével lehetne megközelíteni. A beruházás becsült összköltsége 3-5 millió Ft-ra tehető, ebből a tervezés, engedélyeztetés becsült költsége 0,5-1,0 millió Ft.

A parkolók jogosultsággal rendelkező szakági tervező által készített tervek alapján, jogerős építési engedély birtokában létesülhetnek.

A városrész vizsgálata alapján megállapítható, hogy a parkolók bővítésére nagy igény mutatkozik. Fentiek alapján javaslom, hogy a négy helyszínből a két legkedvezőbb elhelyezkedésű és költségű (2. és 3. helyszín, P2 és P3) tervezési és engedélyezési dokumentáció elkészíttetéséhez szükséges 3,0 millió Ft fedezet a következő költségvetési rendelet módosításában szerepeljen.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. szeptember „ ”**

 **/: Dr. Puskás Tivadar :/**

**HATÁROZATI JAVASLAT**

**……/2015. (IX.16.) Kgy.sz. határozat**

1. A Közgyűlés a Szombathely, Rohonci út és a Bem József utca által határolt területen tervezett parkolók kialakításának vizsgálatáról szóló tájékoztatót megtárgyalta, és egyetért az előterjesztés 2. és 3. pontjában szereplő helyszíneken parkoló létesítésével.
2. A Közgyűlés elhatározza, hogy a tervezési és engedélyezési tervdokumentációk elkészíttetéséhez szükséges 3 millió Ft összegű fedezetet a költségvetési rendelet soron következő módosításakor biztosítja.
3. A Közgyűlés felkéri a polgármestert, hogy az előterjesztés 1. pontjában lévő területen történő parkoló létesítés Kodály Zoltán utca felőli megközelítési lehetőségét vizsgálja meg, és a vizsgálat eredményét terjessze a Közgyűlés elé.

**Felelős:** Dr. Puskás Tivadar polgármester

 Illés Károly alpolgármester

 Molnár Miklós alpolgármester

 Dr. Károlyi Ákos jegyző

 (A végrehajtás előkészítéséért:

Lakézi Gábor, Városüzemeltetési Osztály vezetője

Stéger Gábor, Közgazdasági és Adóosztály vezetője

**Határidő:** 1. pont azonnal

2. pont vonatkozásában a költségvetési rendelet következő módosítása

 3. pont vonatkozásában 2016. januári Közgyűlés